Saharyar Khan
పాకిస్థాన్‌ను చూసి టీమిండియా భయపడుతోంది
ఇస్లామాబాద్‌: ఛాంపియన్స్‌ ట్రోఫీ తర్వాత పాకిస్తాన్‌తో క్రికెట్‌ ఆడాలంటే భారత జట్టు భయపడుతోందని పాక్‌ క్రికెట్‌ బోర్డు ఛైర్మన్‌ షహర్యార్‌ ఖాన్‌ రెచ్చగొట్టే రీతిలో వ్యాఖ్యలు చేశారు. ఇటీవల ముగిసిన ఛాంపియన్స్‌ ట్రోఫీ ఫైనల్లో భారత్‌ని ఓడించి తొలిసారి పాకిస్తాన్‌ టైటిల్‌ గెలిచిన విషయం తెలిసిందే. ఈనేపథ్యంలో తాజాగా పాక్‌ ప్రధాని నవాజ్‌ షరీప్‌ ఇచ్చిన విందుకు క్రికెటర్లతో పాటు షహర్యార్‌ ఖాన్‌ హాజరయ్యారు. ఫైనల్‌ తర్వాత భారత్‌కి మేము సవాల్‌ విసురుతున్నామని దమ్ముంటే వచ్చి మాత ద్వైపాక్షిక సిరీస్‌ ఆడండి…వారు ఆడలేరు. ఎందుకంటే పాకిస్తాన్‌ క్రికెట్‌ జట్టంటే టీమిండియాకు భయం. ఛాంపియన్స్‌ ట్రోఫీలో చాలా బాగా ఆడామని వాళ్లు చెప్పుకుంటున్నారు. కానీ…వారి ఆధిపత్యం మాపై చూపించలేకపోయారు. ఇరు దేశాల మధ్య క్రికెట్‌ సంబంధాలను పునరుద్ధ రించకపోవడంపై బిసిసిఐని ఆయన తప్పుప ట్టాడు. పాక్‌ ఫైనల్లో గెలిచిన తర్వాత…ప్రతి దేశం మాతో క్రికెట్‌ ఆడాలని ఆశిస్తోంది. వాళ్లు వస్తే ఇక్కడ పూర్తి భద్రత కల్పిస్తాం. త్వరలోనే శ్రీలంక, బంగ్లాదేశ్‌, వెస్టిండీస్‌ జట్లు టీ20సిరీస్‌ ఆడేందుకు పాక్‌కి రావొచ్చని షహర్యార్‌ ఖాన్‌ వెల్లడించారు. భారత్‌-పాకిస్తాన్‌ సరిహద్దులో నెలకొన్న వివాదాల కారణంగా 2007 నుంచి భారత్‌-పాక్‌ మధ్య ఒక్క ద్వైపాక్షిక సిరీస్‌ కూడా జరగలేదు. ఆ తర్వాత నుంచి కేవలం ఐసిసి టోర్నీల్లో మ్యాచ్‌లకే పరిమితమయ్యాయి. 2015-2023 మధ్య కాలానికి ఐదు ద్వైపాక్షిక సిరీస్‌లకు ఒప్పందాలు కుదుర్చు కున్నా అవి సాధ్యపడలేదు. దీంతో రూ.387కోట్లను పరిహారంగా చెల్లించాలంటూ పిసిబి…బిసిసిఐకి నోటీసులు పంపింది. అయితే పాకిస్తాన్‌ క్రికెట్‌ బోర్డు పంపిన నోటీసులను బిసిసిఐ తేలిగ్గా తీసుకుంది.